Document ID: /roh_data/filtered/fineweb-2-filterrobots_roh.jsonl.gz/51035

Il cussegl da citad vul dapli debits per projects da generaziuns
Ussa è la regla che las finanzas da la citad da Cuira na pon betg crudar sut la quota d'agen chapital da 60%. Vul dir ch'ins na po betg avair dapli che 40% debits. Cun quai che blers projects gronds, uschenumnads projects da generaziuns èn planisads, dumonda il cussegl da citad da sbassar questa quota sin 50%. Exempels da project èn ils indrizs da sport «Eisball» a la Obere Au, sanaziuns da diversas chasas da scola, la sanaziun dal teater da Cuira, la colliaziun da la via da Malix cun il Rosenhügel u il credit da la IBC.
Il president da la citad, Urs Marti, argumentescha questa dumonda cun las finanzas fitg stabilas da Cuira. En ils ultims diesch onns ha la citad fatg grondas investiziuns e tuttina saja il chapital agen sur 70%. Or da quai suonda che Cuira ha mo circa in quart chapital ester.
Cuira è la citad cun il pli grond possess finanzial en Svizra.
Tenor Urs Marti haja la citad ils meds per prender si dapli chapital ester per pudair investir dapli. El di ch'er ina quota da 50% da chapital agen fiss anc sauna per las finanzas da la citad da Cuira.
Parlament vul decider pli tard
Il parlament da Cuira n'ha betg decidì sche la citad po far dapli debits. Cun 19 cunter 2 vuschs ha el decidì ch'ina cumissiun da lavur or da tschintg parlamentaris da differents partidas vegnan a discutar la dumonda en ils proxims mais. Ina decisiun finala duai vegnir communitgada l’onn che vegn.